CELEX: 32020D0767
Language: fi
Date: 2020-06-08 00:00:00
Title: Neuvoston päätös (EU) 2020/767, annettu 8 päivänä kesäkuuta 2020, Kansainvälisen siviili-ilmailujärjestön neuvostossa Euroopan unionin puolesta otettavasta kannasta, joka koskee kansainvälisen siviili-ilmailun yleissopimuksen liitteen 10 niteeseen III tehtävän muutoksen 91 hyväksymistä sekä kansainvälisen siviili-ilmailun yleissopimuksen liitteen 14 niteeseen I tehdyn muutoksen 13B, liitteeseen 6 tehdyn muutoksen 40C, liitteeseen 3 tehdyn muutoksen 77B ja liitteeseen 15 tehdyn muutoksen 39B soveltamispäivää koskevien eroavuuksien ilmoittamista

12.6.2020   
               
               
                  FI
               
               
                  Euroopan unionin virallinen lehti
               
               
                  L 187/7
               
            
         NEUVOSTON PÄÄTÖS (EU) 2020/767,
         annettu 8 päivänä kesäkuuta 2020,
         Kansainvälisen siviili-ilmailujärjestön neuvostossa Euroopan unionin puolesta otettavasta kannasta, joka koskee kansainvälisen siviili-ilmailun yleissopimuksen liitteen 10 niteeseen III tehtävän muutoksen 91 hyväksymistä sekä kansainvälisen siviili-ilmailun yleissopimuksen liitteen 14 niteeseen I tehdyn muutoksen 13B, liitteeseen 6 tehdyn muutoksen 40C, liitteeseen 3 tehdyn muutoksen 77B ja liitteeseen 15 tehdyn muutoksen 39B soveltamispäivää koskevien eroavuuksien ilmoittamista
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Kansainvälisen siviili-ilmailun yleissopimus, jäljempänä ’Chicagon yleissopimus’, joka sääntelee kansainvälistä lentoliikennettä, tuli voimaan 4 päivänä huhtikuuta 1947. Sillä perustettiin kansainvälinen siviili-ilmailujärjestö (ICAO).
                  
               
                     (2)
                  
                  
                     Unionin jäsenvaltiot ovat Chicagon yleissopimuksen sopimusvaltioita ja ICAO:n jäseniä, ja unionilla on tarkkailijan asema tietyissä ICAO:n elimissä.
                  
               
                     (3)
                  
                  
                     Chicagon yleissopimuksen 54 artiklan mukaan ICAO:n neuvosto voi hyväksyä kansainvälisiä standardeja ja suositettuja menetelmiä.
                  
               
                     (4)
                  
                  
                     ICAO:n neuvoston on määrä hyväksyä jossain tulevassa istunnossaan Chicagon yleissopimuksen liitteen 10 niteen III muutos 91, jäljempänä ’muutos 91’, joka koskee selektiivikutsujärjestelmää (SELCAL).
                  
               
                     (5)
                  
                  
                     Muutoksen 91 päätarkoituksena on ottaa käyttöön uusia merkkiääniä, joilla laajennetaan käytettävissä olevaa SELCAL-koodien valikoimaa ja vähennetään siten vääriä ilmoituksia ilma-aluksen ohjaamossa. Siinä tehdään myös muutoksia järjestelmän ominaisuuksia koskeviin vaatimuksiin ja otetaan käyttöön uusia merkkiääniä, joilla määritellään mekanismi SELCAL-koodien lukumäärän lisäämiseksi siten, että sillä on mahdollisimman vähän vaikutusta ilma-alusten käyttäjiin.
                  
               
                     (6)
                  
                  
                     On aiheellista määrittää kanta, joka otetaan unionin puolesta ICAO:n neuvostossa, koska muutoksesta 91 tulee unionia sitova ja se voi vaikuttaa ratkaisevasti unionin lainsäädännön, erityisesti komission täytäntöönpanoasetuksen (EU) 2017/373 (1), sisältöön. Kun muutos 91 on hyväksytty, se sitoo kaikkia ICAO:n jäsenvaltioita, myös kaikkia unionin jäsenvaltioita, Chicagon yleissopimuksen mukaisesti ja sen määrittämissä rajoissa. Jos sopimusvaltiot aikovat poiketa standardista, niiden on Chicagon yleissopimuksen 38 artiklan mukaan ilmoitettava siitä ICAO:lle eroavuuksien ilmoittamista koskevan mekanismin mukaisesti.
                  
               
                     (7)
                  
                  
                     Unioni tukee voimakkaasti ICAO:n pyrkimyksiä parantaa ilmailun turvallisuutta varmistamalla viestintä-, suunnistus- ja valvontapalvelujen turvallisen ja täsmällisen tarjonnan. Unionin olisi sen vuoksi tuettava muutosta 91.
                  
               
                     (8)
                  
                  
                     Unionin kannan muutokseen 91 esittävät jossain ICAO:n neuvoston tulevassa istunnossa ne unionin jäsenvaltiot, jotka ovat ICAO:n neuvoston jäseniä, toimien yhdessä unionin puolesta.
                  
               
                     (9)
                  
                  
                     Unionin kantana sen jälkeen, kun ICAO:n neuvosto on hyväksynyt muutoksen 91, josta ICAO:n pääsihteeri ilmoittaa ICAO:n valtioille osoitettuja kirjeitä koskevalla menettelyllä, olisi oltava ilmoittaa muutoksen 91 noudattamisesta, ja kaikkien unionin jäsenvaltioiden on määrä esittää se.
                  
               
                     (10)
                  
                  
                     ICAO:n neuvosto hyväksyi vuonna 2016 Chicagon yleissopimuksen liitteisiin useita muutoksia, joiden tarkoituksena on vähentää kiitotieltä suistumisesta aiheutuvia vaaratilanteita ja onnettomuuksia. Nämä muutokset, jäljempänä ’muutokset’, sisältyvät valtioille osoitettuihin kirjeisiin AN 4/1 2.26-16/19, AN 2/2.4-16/18, AN 10/1.1-16/17 ja AN 11/1.3.29-16/12, ja niitä sovelletaan sopimusvaltioissa 5 päivästä marraskuuta 2020.
                  
               
                     (11)
                  
                  
                     Unioni tukee voimakkaasti ICAO:n pyrkimyksiä parantaa ilmailun turvallisuutta. Muutoksilla otetaan käyttöön uusi yhdenmukaistettu menetelmä kiitotien pinnan olosuhteiden arviointia ja raportointia varten, ja ne auttavat vähentämään kiitotieltä suistumisesta aiheutuvien vaaratilanteiden ja onnettomuuksien riskiä, joka johtuu kiitotien epäpuhtaudesta, kuten lumesta, jäästä, sohjosta tai vedestä.
                  
               
                     (12)
                  
                  
                     Muutokset on sisällytetty unionin lainsäädäntöön komission täytäntöönpanoasetuksilla (EU) 2019/1387 (2) ja (EU) 2020/469 (3).
                  
               
                     (13)
                  
                  
                     Täytäntöönpanoasetuksia (EU) 2019/1387 ja (EU) 2020/469 sovelletaan osittain 5 päivästä marraskuuta 2020, mikä vastaa muutosten soveltamispäivää. Covid-19-pandemia on kuitenkin vaikuttanut merkittävästi unionin jäsenvaltioiden ja ilmailualan sidosryhmien pyrkimyksiin valmistautua Chicagon yleissopimuksen liitteen 3 muutoksessa 77B, liitteen 14 muutoksessa 13B, liitteen 6 muutoksessa 40C ja liitteen 15 muutoksessa 39B lueteltujen uusien toimenpiteiden soveltamiseen.
                  
               
                     (14)
                  
                  
                     Erityisesti henkilöstön eristäminen ja osittainen työttömyys sekä lisätyömäärä, joka tarvitaan covid-19-pandemian kaikkien sidosryhmien kannalta merkittävien kielteisten seurausten hallitsemiseen, ovat hidastaneet edistymistä.
                  
               
                     (15)
                  
                  
                     Toimivaltaisilla viranomaisilla ja toiminnanharjoittajilla on vaikeuksia valmistautua muutosten täytäntöönpanoon. Sen vuoksi voi olla tarpeen lykätä täytäntöönpanoasetuksissa (EU) 2019/1387 ja (EU) 2020/469 säädettyä soveltamispäivää kuudella kuukaudella.
                  
               
                     (16)
                  
                  
                     Jos ICAO:n neuvosto ei lykkää muutosten soveltamispäivää kuudella kuukaudella, vaikka asiaankuuluvien ICAO:n standardien soveltamispäivää lykätään unionin lainsäädännössä kuudella kuukaudella, unionin kantana olisi oltava ilmoittaa ICAO:lle eroavuudesta Chicagon yleissopimuksen 38 artiklan mukaisesti ja ilmoittaa ICAO:lle aikomuksestaan lykätä muutosten soveltamispäivää kuudella kuukaudella,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Kansainvälisen siviili-ilmailujärjestön (ICAO) neuvoston jossain tulevassa istunnossa unionin puolesta otettava kanta on kannattaa kansainvälistä siviili-ilmailua koskevan yleissopimuksen, jäljempänä ’Chicagon yleissopimus’, liitteen 10 niteeseen III ehdotettua muutosta 91 kokonaisuudessaan.
            
            
               2.   Unionin puolesta otettavana kantana sen jälkeen, kun ICAO:n neuvosto on hyväksynyt Chicagon yleissopimuksen liitteen 10 niteen III muutoksen 91, on ilmoittaa hyväksytyn muutoksen noudattamisesta vastauksena asiaa koskevaan ICAO:n valtioille osoittamaan kirjeeseen.
            
         
         
            2 artikla
            Jos ICAO:n neuvosto ei lykkää Chicagon yleissopimuksen liitteen 3 muutoksen 77B, liitteen 14 muutoksen 13B, liitteen 6 muutoksen 40C ja liitteen 15 muutoksen 39B soveltamispäivää ja komissio muuttaa täytäntöönpanoasetuksia (EU) 2019/1387 ja (EU) 2020/469 sekä delegoitua asetusta C(2020) 710 final (4) niiden soveltamisen lykkäämiseksi kuudella kuukaudella, tästä kuuden kuukauden erosta verrattuna Chicagon yleissopimuksen liitteen 3 muutoksen 77B, liitteen 14 muutoksen 13B, liitteen 6 muutoksen 40C ja liitteen 15 muutoksen 39B soveltamispäivään on ilmoitettava ICAO:lle kyseisen yleissopimuksen 38 artiklan mukaisesti.
         
         
            3 artikla
            
               1.   Edellä 1 artiklan 1 kohdassa tarkoitetun kannan esittävät ne unionin jäsenvaltiot, jotka ovat ICAO:n neuvoston jäseniä.
            
            
               2.   Edellä 1 artiklan 2 kohdassa ja 2 artiklassa tarkoitetut kannat esittävät kaikki unionin jäsenvaltiot.
            
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 8 päivänä kesäkuuta 2020.
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBIĆ
            
         
         
            (1)  Komission täytäntöönpanoasetus (EU) 2017/373, annettu 1 päivänä maaliskuuta 2017, ilmaliikenteen hallinta- ja lennonvarmistuspalvelujen sekä muiden ilmaliikenteen hallintaverkon toimintojen palveluntarjoajia koskevista yhteisistä vaatimuksista ja näiden palveluntarjoajien valvonnasta, asetuksen (EY) N:o 482/2008 sekä täytäntöönpanoasetusten (EU) N:o 1034/2011, (EU) N:o 1035/2011 ja (EU) 2016/1377 kumoamisesta ja asetuksen (EU) N:o 677/2011 muuttamisesta (EUVL L 62, 8.3.2017, s. 1).
         
            (2)  Komission täytäntöönpanoasetus (EU) 2019/1387, annettu 1 päivänä elokuuta 2019, komission asetuksen (EU) N:o 965/2012 muuttamisesta siltä osin kuin on kyse lentokoneen laskusuoritusarvolaskelmia koskevista vaatimuksista ja standardeista kiitotien pinnan olosuhteiden arvioimiseksi, tiettyjä ilma-alusten turvallisuusvarusteita ja -vaatimuksia koskevasta päivityksestä sekä lentotoiminnasta ilman pitkän matkan lentojen hyväksyntää (EUVL L 229, 5.9.2019, s. 1).
         
            (3)  Komission täytäntöönpanoasetus (EU) 2020/469, annettu 14 päivänä helmikuuta 2020, asetusten (EU) N:o 923/2012, (EU) N:o 139/2014 ja (EU) 2017/373 muuttamisesta ilmaliikenteen hallinta- ja lennonvarmistuspalveluja, ilmatilan rakenteiden suunnittelua ja tietojen laatua ja kiitotieturvallisuutta koskevien vaatimusten osalta sekä asetuksen (EU) N:o 73/2010 kumoamisesta (EUVL L 104, 3.4.2020, s. 1).
         
            (4)  Komission delegoitu asetus C(2020)710 final asetuksen (EU) N:o 139/2014 muuttamisesta kiitotieturvallisuuden ja ilmailutietojen osalta.